《二郎回溪词》
明代·皇甫汸

谢公永嘉守，在郡宥无为。敦赏值令弟，华萼每相携。

跻险既山顿，穷源亦水嬉。溪名沐鹤是，人睹游龙非。

驾言辍棹际，并影浣花时。凌波餐秀色，拾翠逗芳仪。

援琴挑未就，解佩赠犹疑。高唐侈宋玉，洛浦怅陈思。

抒章但唇动，缔心空目驰。来同湫风止，去作飘云辞。

停声《三妇艳》，嗣响《二郎回》。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。